Papersnake/gushiwen huggingface dataset:
閒看佛书
郭印（宋代）

金仙入汉梦，始闻佛法东。
梁武好尤笃，上下争尊崇。
寻译到李好，伽蓝栋宇充。
煌煌五千卷，披读未易终。
楞严明根尘，金刚了色空。
圆觉祛禅病，维摩现神通。
四书皆等教，真可发愚蒙。
我常日寓目，清晨课其功。
油然会心处，喜乐浩无穷。
寄语看经人，勿堕文字中。
忠节并茂卷为谢奉常作
卢龙云（明代）

闽海钟奇烈，难逢萃一门。乾坤俱正气，先后各殊恩。

省以兰逾洁，舟于柏共存。盈庭多宝树，世泽衍诸孙。
山行
陆黻恩（清代）

山行荦确瘁轮踬，谷转溪回望欲迷。一径落花孤馆外，几家斜日乱峰西。

身如病骥嗟迟钝，心羡归鸦得稳栖。暂假华胥差亦乐，村醪虽薄藉扶携。
偈颂一百零四首
释绍昙（宋代）

醭醭红尘，炎炎火聚。
著脚无踪，翻身有路。
去时山色惨愁容，归来幽鸟啼芳树。
不涉去来，如何吐露。
碧眼黄头总不知，问讯粼皴拄杖子，
逢人不得错举。
次韵和陈几叟苦雨
廖刚（宋代）

云雾阴阴阁太虚，雨馀蛙蚓上阶除。山颓井塌应无奈，大有人愁化作鱼。
答人吟
邵雍（宋代）

初春洛城梅开时，赏梅更吟梅花诗。
梅花虽开难远寄，唯寄梅诗伸所思。
提辖官钟勤及其子可久写平园真睨蟾倚桂为生
周必大（宋代）

元丰壬戌，中元之夕。
仇池飞仙，浩歌赤壁。
今两甲子，明月犹昔。
浩尔父子，记我颜色。
丹桂婆娑，银蟾皎洁。
愿言冰轮，常圆罔缺。
依仁晚道
施士安（清代）

踯躅开山路，傍昏未即安。柳疏斜影度，鸦老暮枝寒。

客过云空驿，舟停棹一竿。草萋添晚翠，蝉夥沸晖残。

征马后先逐，荒村烟火团。漫嗟风景暮，饶得水云宽。
三月二十一日泛舟十绝
刘克庄（宋代）

稚子呼牛妇馌耕，早秧水足麦风清。
老农喜极还垂涕，白首安知再太平。
拟水西寺东峰亭九咏·阴崖竹
梅尧臣（宋代）

背岭断崖下，老竹生扶疏。
孤根石上引，劲节松不如。
莫言霜雪多，终见绿有余。
小景 其三
刘泰（明代）

云溪一带净无沙，门对青山是我家。两日不来亭子上，东风开过紫藤花。
谒金门（春晓）
朱子厚（宋代）

轻衫倚望春晴稳。雨压青梅损。皱绡池影泛红蔫。看取断云来去、似炉烟。

悉春来暮仍愁暮。受却寒无数。年来无地买花栽。向道明年信、莫须来。
睡起戏笔
郑清之（宋代）

范蠡功成便五湖，鸱夷未了复陶朱。
争如终老严陵钓，千古清名一事无。
穿云入方广
罗洪先（明代）

云里度遥岑，临虚谷转深。石迷多伏虎，树隐独闻禽。

乍识为霖意，谁明出岫心。鸿濛如解语，吾欲寄瑶音。
举季申信道自光化复入邓书事四首
陈与义（宋代）

卖舟作归计，竹篮稳如舟。
雾收青皋湿，行路当春游。
老马不自知，意欲踏九州。
依然还故枥，寂寞壮心休。
答寄魏衍
陈师道（宋代）

往昔敦朋好，犹能成报书。
老衰浑得懒，疏密略相如。
名堕网中蝶，身随冰下鱼。
填门车马客，左席为君虚。
登绵州富乐山别李道士策
薛曜（唐代）

珠阙昆山远，银宫涨海悬。送君从此路，城郭几千年。

云雾含丹景，桑麻覆细田。笙歌未尽曲，风驭独泠然。
水龙吟　　送孙浣心之真定
吴伟业（清代）

无诸台上春风，燕南魏北声名起。金戈铁马，神州沈陆，幅巾归里。

种柳门前，艺瓜陂下，北窗烟雨。遇天涯、故旧贻书到，一鞭行李滹沱水。

挟瑟高堂赵女，问丛台、几人珠履。青史纷争，干戈谭笑，陈馀张耳。

汉垒秦军，季龙宫苑，销沈何处。向孤城、但有寒鸦，落木暮天羁旅。
春雨绝句
陆游（宋代）

千点猩红蜀海棠，谁怜雨里作啼妆？杀风景处君知否，正伴邻翁救麦忙。
传闻闽岛近事
张煌言（明代）

南荒烟嶂百蛮天，别有山川纪汉年；仗钺每劳纡锁钥，降幡何事闪楼船！

似闻徐偃军皆散，岂忆田横客未捐！四海总凭孤剑在，紫霓应傍斗牛躔。
元旦有怀姚明府时略地海上 其四
成鹫（清代）

日射彤云接舳舻，摄提初转靖萑苻。定随飞舄朝双阙，岂效扁舟泛五湖。

两岸新畬催布谷，隔江春鸟唤提壶。几年官舍清如水，似此元朝不可无。
斋居次韵世赏廷言
程敏政（明代）

多才几宿共斋诚，玉署三回见月生。纪盛又传新得句，怀人空读旧题名。

幽花小埭春光浅，古木回廊夜气清。只恐御坛高处冷，寝帏通夕未忘情。
记汉事六言二首
刘克庄（宋代）

始欲报五世相，末不愿万户留。
少从黄石公授，晚与赤松子游。
骤雨
陆文圭（元代）

绛帐虚堂设，檐牙雨骤倾。
已过惊蛰日，未听候虫声。
向晚飞蚊出，偏工傍耳鸣。
山灵戏穷士，邀喝夜相迎。
题寿居仁独说图
楼钥（宋代）

向来八万四千偈，舌端辩才若翻水。
山空月落说向谁，不如出口入吾耳。
当时受者亡是公，乌有先生子虚子。
我却曾见语录来，只有空空数张纸。
寄庐山简寂观重道者
李中（五代）

忆昔采芝庐岳顶，清宫常接绛霄人。玉书闲展石楼晓，

瑶瑟醉弹琪树春。惟恨仙桃迟结实，不忧沧海易成尘。

似醒一梦归凡世，空向彤霞寄梦频。
好事近（晚集后园）
赵彦端（宋代）

寻得一枝春，惊动小园花月。把酒放歌添烛，看连林争发。

从今日日有花开，野水酿春碧。旧日爱闲陶令，作江南狂客。
清平乐
赵与仁（宋代）

柳丝摇露。不绾兰舟住。人宿溪桥知那处。一夜风声千树。

晓楼桥断天涯。过鸿影落寒沙。可惜些儿秋意，等闲过了黄花。
金陵览古 乌衣巷
朱存（唐代）

人物风流往往非，空馀陋巷作乌衣。旧时帘幕无从觅，只有年年社燕归。
简俞子恭
邹浩（宋代）

东郭名园步可过，病馀犹以路为多。何当略彴通新径，日日从君击壤歌。
送惠州史君范智闻
刘子翚（宋代）

喜听清谈满座倾，不堪行色动双旌。
长亭把酒分携易，暮角催人太瘦生。
地远守臣知妙选，时危壮士耻南征。
罗浮说与潮阳近，盍拟离骚吊二英。
盆橘
张镃（宋代）

懒向江头置木奴，瓦盆聊玩绿垂珠。
何烦二老输赢决，始悟商山乐不殊。
哭亦周 其四
赵文（宋代）

二十年来黍一炊，英风惟有冢累累。儿童踯躅牛羊戏，陌上行人谓此谁。
巫山一段云·炉养长生药
马钰（金朝）

炉养长生药，园开不谢花。充饥旋旋采灵芽。消渴饮流霞。闲看玉蟾光灼。忽见金鳌踊跃。两般游戏上青莲。凤历怎排年。
月下看白莲 其一
杨公远（宋代）

藕花呈素质，兔魄散清光。我试平章看，嫦娥伴六郎。
陕州逢窦巩同宿，寄江陵韦协律
陆畅（唐代）

共出丘门岁九霜，相逢凄怆对离觞。

荆南为报韦从事，一宿同眠御史床。
次弟观与龄叟诗韵
陈著（宋代）

雪窦飞来一片云，寺门兴起总由身。
钟鱼饭众有今日，钲鼓粥神多信人。
两阁眼空风黑夜，四川手植雨清春。
我今亦是陶潜辈，三笑图中就写真。
重忆一首
李白（唐代）

欲向江东去，定将谁举杯。稽山无贺老，却棹酒船回。
送叶仲实赴盐官州判
陆文圭（元代）

我舟馀杭游，君为蓟北骤。
我衣素染尘，君衣锦炫书。
江湖著闲散，郡国需隽茂。
才高真小武，儒腐乃大缪。
鞭镶祖生先，策甘之反后。
游慈溪龙虎轩
陈造（宋代）

坐曹可胜劳，出郭复行役。
半年定海令，三度慈溪客。
慈溪足胜处，出秀江缭碧。
终然萦梦寐，遑此事游历。
高轩閟龙虎，表表市闤侧。
得兴不暇慵，徙倚且数刻。
洞户初推敲，阶除旋登陟。
向来攫怒势，枯干抱顽石。
乃知名实间，未易胶今昔。
尚喜诗翁碑，不受苍藓蚀。
可但神所护，人未忘翁德。
非使老眼明，斯游竟无得。
人日兼立春小园宴
苏颋（唐代）

黄山积高次，表里望京邑。白日最灵朝，登攀尽原隰。

年灰律象动，阳气开迎入。烟霭长薄含，临流小溪涩。

宾朋莫我弃，词赋当春立。更与韶物期，不孤东园集。
拟和元夕御诗
傅伯成（宋代）

元夜新添一月春，曲轻花嫩未成尘。
笙歌满地醉还醒，楼阁中天奂且轮。
新乐妙如仪凤舞，远人动似塞鸿宾。
不知湛露恩多少，但见三韩拜舞频。
春睡 其二
李纲（宋代）

居士终朝只念归，日行百里尚嫌迟。小窗春梦分明到，叹息啼乌唤觉时。
春晚书怀
陆游（宋代）

万里西游为觅诗，锦城更付一官痴。
脱巾漉酒从人笑，拄笏看山颇自奇。
疏雨池塘鱼避钓，晓莺窗户客争棋。
老来怕与春为别，醉过残红满地时。
恒山二首 其二
陈培脉（清代）

氤氲雾霭拥危峦，象肖灵蛇势郁盘。望去神光凌斗极，飞来秀色落桑乾。

龙潭云出千岩雨，虎口风生万壑寒。我欲摩崖登绝顶，扶摇何处觅青鸾。
梦得墨四片一差短戏呈廷玉
仇远（元代）

昔贤曾梦笔，梦墨定何如。
应使山中隐，重研世上书。
磨人惊老大，饮汁笑空疏。
长短无庸较，三螺已有余。
怀道林寺道友
齐己（唐代）

四绝堂前万木秋，碧参差影压湘流。

闲思宋杜题诗板，一日凭栏到夜休。
游石梁
许及之（宋代）

天柱昔饱观，石梁今创见。愧此叉枒姿，空费轮囷荐。

安得愚公移，往作灵光献。突兀千里间，普适寒士愿。
历阳通守张文举挽词
孙觌（宋代）

六雄唐别驾，一乘汉题舆。自笑儒冠误，谁能刺绣如。

彤襜方首路，画翣已随车。怅望城南陌，哀歌泪满裾。
送张儋水路归北海
韩翃（唐代）

千里东归客，孤心忆旧游。片帆依白水，高枕卧青州。

柏寝寒芜变，梧台宿雨收。知君心兴远，每上海边楼。
过虔州访东溟上人不值闻寓潭江赋此寄赠
李之世（明代）

多为檀那开讲席，独留弟子扫禅关。交游方外情弥重，出世缘中法未閒。

到处逢人脩净土，观心了不住名山。盈盈相望潭溪水，一棹西江载月还。
戏寇君二首
陈师道（宋代）

南邻歌舞隔墙听，想对朝窗晕倒青。
莫望唤人看娜嫋，只凭幽梦寄丁宁。
占貯橘子
叶简（宋代）

圆如珠，赤如丹，
倘能擘破分喫了，争不惭愧洞庭山。
游灵岩
王龙学（宋代）

古寺山埛远，蹻攀一迳斜。
洞深留碧霭，溪急荡晴沙。
殿接岩松影，堂邻野客家。
谒僧询世事，无语指灯花。
念旧
王炎（宋代）

老怀易感泪汍澜，尘世分明一梦间。
精爽乘鸾云外去，空留玉骨葬青山。
题怀隐庵
叶梦得（宋代）

春风的的为谁来，绕舍闲花亦谩栽。庵内不知庵外事，夜来微雨小桃开。
雷
章甫（宋代）

三伏久不雨，今辰忽闻雷。
殷殷地中出，轰轰空际来。
电光倏先驰，掩耳恐不及。
阴云势相交，销铄畏毒日。
上天行号令，君子敬天威。
端坐每深省，整冠仍敛衣。
苍生苦炎热，喘汗不可过。
寄声谢丰隆，为起神龙卧。
甲子初冬宿直玉堂凄风小雨次日即承先帝晏驾
马廷鸾（宋代）

无限都人哭鼎龙，年多泽久似仁宗。
愁来一样黄昏雨，天上人间自不同。
华清宫
张继（唐代）

天宝承平奈乐何，华清宫殿郁嵯峨。朝元阁峻临秦岭，

羯鼓楼嵯俯渭河。玉树长飘云外曲，霓裳闲舞月中歌。

只今惟有温泉水，呜咽声中感慨多。
【商调】梧叶儿_赠喜温柔蟾
曾瑞（元代）

赠喜温柔
蟾宫闭，花貌羞，莺呖呖啭歌讴。樽前立，席上有，喜温柔。都压尽墙花路柳。
朝云退，暮雨收，悲秋客泪空流。伤情思，非病酒，见温柔。便痊可相思证候。
歌金缕，捧玉瓯，杯巡后越风流。心肠拽，模样兜，喜温柔。偏能会将没作有。
云归岫，月转楼，芳景去最难留。蝶寻对，莺唤友，劝温柔。且饮彻闲茶浪酒。
鸳鸯帐，燕子楼，孤枕怯夜凉秋。啼痕揾，罗帕溲，想温柔。捱不得天长地久。
秋波溜，眉黛愁，施展会鬼胡由。蹅科耨，吟句讴，喜温柔。迤逗杀狂朋怪友。
寻破绽，觅优头，将恩爱变为雠。去何咒，来呵瞅，逞温柔。省可里扭头拗手。
春归后，花谢休，寻春客慵追游。痴心候，坚意守，喜温柔。休徯蹬风流配偶。
他垂钓，谁上钩，休妆赖几曾有。得你意，平生够，喜温柔。怎禁你行监坐守。
闲寻斗，不肯休，折证倒看谁羞。人难嗽，你撒飏，怨温柔。自落得出乖弄丑。
莲花
陈傅良（宋代）

伯仲之间竹与梅，魏姚声价浪崔嵬。
虽然亦混鱼虾处，风度自从丘壑来。
有感三首 其二
张耒（宋代）

昨日鸦作巢，今者鸦哺儿。念知三月阑，春物行已稀。

晚风飒不三，残红怨馀姿。回风起轻寒，拥炉火重吹。

灯明夜斋静，目涩临书迟。病齿不饮酒，持杯劝妻儿。

岂无儿女心，惆怅桃李蹊。彼昏安目前，丈夫方有思。
风风雨雨残春三月极是闷人闭户楼居不觉旬日香岛友人示饯春诗戏和一首并成风雨图
吴灏（清代）

风风雨雨送芳菲，濛濛溪渚柳絮飞。春愁撩乱思一饮，门外酴醾绿已绯。
满庭芳
周必大（宋代）

之语，戏往一阕以解嘲

天壤茫茫，人心殊观，未免因欠思余。太山邱垤，同载一方舆。那更长沙下湿，祝融峰、才比吾庐。秋风冷，攀缘汗浃，应叹苦区区。

登高，聊尔耳，何须蜡屐，谁暇膏车。默存处，清都宛在须臾。笑约乘鸾羽客，窥倒景、拊掌崎岖。归来把，萸囊菊盏，一为洗泥涂。
右军留女帖赞
岳珂（宋代）

或真或摹，斯焉取诸，
是出于偃月储。垂胄同仇，
于门之鱼，予将比乎邾。
九日二首
强至（宋代）

去岁重阳踏路尘，异乡今日恨还新。
如何佳节长为客，却恐黄还解笑人。
强饮破愁为乐酒，自怜多病足情身。
龙山旧事知难问，千载相期属此辰。
送祁峤颍阳主簿
司马光（宋代）

苍山临县郭，云木冷萧骚。
人有渔樵乐，官无簿领劳。
垂天起肤守，合抱本织毫。
志意诚修立，归飞羽翼高。
浣溪沙
石孝友（宋代）

迎客西来送客行。堆堆历历短长亭。＿人残酒不能醒。

烟染暮山浮紫翠，霜凋秋叶复丹青。凭谁图写入银屏。
谢叶文昌二首 其二
释居简（宋代）

镜里津津喜上眉，人情瘦瘠遁心肥。环中小复事虚应，方外敢忘求实归。

客好洁羞南涧藻，家常草具北山薇。难消闲里舒长日，脩绠何须绊落晖。
示南华行者
释祖先（宋代）

黄梅会里七千指，虎骤龙驰空点胸。
碓蹯老卢愚且拙，坤维占断最高峰。
读虞美人草歌戏成
郑清之（宋代）

心似合驩因恨结，眉如别柳为愁弯。樽前舞影风能偃，争奈当年力拔山。
添声杨
顾夐（五代）

秋夜香闺思寂寥，漏迢迢。鸳帏罗幌麝烟销，烛光摇。

正忆玉郎游荡去，无寻处。更闻帘外雨潇潇，滴芭蕉。
临江仙
蔡婉罗（清代）

飞尽流萤无兴扑，扇儿闲却秋风。远山夜半又闻钟。

解衣斜对影，欲寝恨床空。

凄断银缸浑欲灭，数声窗外孤鸿。夜凉如水出帘栊。

微云淡河汉，疏雨滴梧桐。
游虞山记
沈德潜（清代）

虞山去吴城才百里，屡欲游，未果。辛丑秋，将之江阴，舟行山下，望剑门入云际，未及登。丙午春，复如江阴，泊舟山麓，入吾谷，榜人诡云：“距剑门二十里。”仍未及登。

壬子正月八日，偕张子少弋、叶生中理往游，宿陶氏。明晨，天欲雨，客无意往，余已治筇屐，不能阻。自城北沿缘六七里，入破山寺，唐常建咏诗处，今潭名空心，取诗中意也。遂从破龙涧而上，山脉怒坼，赭石纵横，神物爪角痕，时隐时露。相传龙与神斗，龙不胜，破其山而去。说近荒惑，然有迹象，似可信。行四五里，层折而度，越峦岭，跻蹬道，遂陟椒极。有土坯磈礧，疑古时冢，然无碑碣志谁某。升望海墩，东向凝睇。是时云光黯甚，迷漫一色，莫辨瀛海。顷之，雨至，山有古寺可驻足，得少休憩。雨歇，取径而南，益露奇境：龈腭摩天，崭绝中断，两崖相嵌，如关斯劈，如刃斯立，是为剑门。以剑州、大剑、小剑拟之，肖其形也。侧足延，不忍舍去。遇山僧，更问名胜处。僧指南为太公石室；南而西为招真宫，为读书台；西北为拂水岩，水下奔如虹，颓风逆施，倒跃而上，上拂数十丈，又西有三杳石、石城、石门，山后有石洞通海，时潜海物，人莫能名。余识其言，欲问道往游，而云之飞浮浮，风之来冽冽，时雨飘洒，沾衣湿裘，而余与客难暂留矣。少霁，自山之面下，困惫而归。自是春阴连旬，不能更游。

噫嘻！虞山近在百里，两经其下，为践游屐。今之其地矣，又稍识面目，而幽邃窈窕，俱未探历。心甚怏怏。然天下之境，涉而即得，得而辄尽者，始焉欣欣，继焉索索，欲求余味，而了不可得，而得之甚艰，且得半而止者，转使人有无穷之思也。呜呼！岂独寻山也哉！
李阁使新种洛花
蔡襄（宋代）

园馆春游只帝京，可怜哀悴海边城。
纵然得酒心犹在，若也逢花眼亦生。
海紫三秋捷
释今无（明代）

风节名臣世系长，乾坤元气此时昌。十年先许操文笔，九日真能折桂香。

影入斗牛沧海动，赋归金马紫薇光。几多道侣相期甚，总被青云出岫忙。
台城杂诗七首
曹勋（宋代）

雨后秋风十日阴，罗衣初觉晓寒侵。
清愁强欲亲欢伯，瘦骨何寒举聚针。
碧玉丽词残照晚，青楼秀色暮云深。
中郎好句传茅屋，端比逃虚喜足音。
雪后前新乐 其一
张问陶（清代）

人天乍高洁，车马亦闲闲。霁雪澹平野，朝云明远山。

清虚集草木，萧爽来心颜。欲跨青驴背，因之乘兴还。
海棠花二绝句 其二
洪适（宋代）

鸭壳非难致，鲛胎业已成。夜深宁觅睡，相照月偏明。
赋园中所有十首
苏辙（宋代）

萱草朝始开，呀然黄鹄觜。
仰吸日出光，口中烂如绮。
纤纤吐须鬣，冉冉随风哆。
朝阳未上轩，粲粲幽闲女。
美女生山谷，不解歌与舞。
君看野草花，可以解忧悴。
寒地竹不生，虽生常若病。
劚根种幽砌，开叶何已猛。
婵娟冰雪姿，散乱风日影。
繁华见孤淡，一个敌千顷。
令人忆江上，森耸缘崖劲。
无风箨自飘，策策鸣荒迳。
芦生井栏上，萧骚大如竹。
移来种堂下，何尔短局促。
茎青甲未解，枯叶已可束。
芦根爱溪水，余润长鲜绿。
强移性不遂，灌水恼僮仆。
晡日下西山，汲者汗盈掬。
堂后病石榴，及时亦开花。
身病花不齐，火候渐已差。
芳心竟未已，新萼缀枯槎。
谁言石榴病，乃久占年华。
邻家花最盛，早发岂容遮。
残红已零落，婀娜子如瓜。
蒲桃不禁冬，屈盘似无气。
春来乘盛阳，覆架青绫被。
龙髯乱无数，马乳垂至地。
初如早梅酸，晚作醲酪味。
谁能酿为酒，为尔架前醉。
满斗不与人，凉州几时致。
室幽来客稀，尘土积不扫。
邻翁笑我拙，教我种藂草。
经霜斫为彗，不让秋竹好。
始生如一毛，张王忽侵道。
鉏櫌禁芟劚，爱惜待枯槁。
有用皆勿轻，吾师灌园老。
吾兄客关中，果裸施吾宇。
兄虽未得还，我岂如妇女。
呦呦感微物，涕泗若零雨。
但爱果裸茎，屈曲上墙堵。
朝见缘墙头，莫已过墙去。
物生随年华，还日何足数。
牵牛非佳花，走蔓入荒榛。
开花荒榛上，不见细蔓身。
谁翦薄素纱，浸之青蓝盆。
水浅浸不尽，下余一寸根。
嗟尔脆弱草，岂能凌霜晨。
物性有禀受，安问秋与春。
南园地性恶，双柏不得长。
蓬麻春始生，今已满一丈。
柏生嗟几年，失意自凄怆。
有子压枝低，已老非少壮。
尤柏柏已冤，尤地亦恐妄。
两既无所尤，高枝几时放。
葵花开已阑，结子压枝重。
长条困风雨，倒卧枕丘垄。
忆初始放花，岌岌旌节耸。
得时能几时，狼籍成荒冗。
浮根不任雪，采剥收遗种。
未忍焚枯茎，积叠墙角拥。
林泉寺
刘边（宋代）

采芳仍漱洁，散策到来迟。
客坐自相语，僧禅了不知。
疏风潜入户，暗水细鸣池。
小作石床梦，梦中还觅诗。
挽仁宗皇帝歌四首 其一
刘敞（宋代）

汉恩隆四世，商历盛三宗。与子孙能继，宁民户可封。

云归疑厌代，鼎就莫攀龙。庙乐兼韶武，应传盛德容。
赠马五郎大金吾
陈子升（明代）

煌煌京雒想君家，十堰淹留桂海涯。新执金吾何所恋，久虚兰室莫长嗟。

鹍弦度曲繁三调，虎帐谈经屈五车。对酒欲期归隐事，碧山何地邵平瓜。
经窦车骑故城
窦巩（唐代）

荒陂古堞欲千年，名振图书剑在泉。

今日诸孙拜坟树，愧无文字续燕然。
和晏相公答张提刑名诗三首·陈情
韩维（宋代）

濠上蒙庄达，田中彭泽归。
安能陈道德，直可景光辉。
欣奉燕台集，恭陪汉相威。
阳春回丽曲，清越满金徽。
送马静山寄林晓山兄弟
林千之（宋代）

古井谁复汲，古调谁复裁。玄鹤引清吭，万壑松风哀。

彼美三株引，沆瀣𣂏琼台。吾宗大小山，正尔期不来。

袖有明月珠，远遗马子才。江空山亦深，乃肯穿苍苔。

妙悟玄中玄，使我心悠哉。有墙肩曹刘，无苑延邹枚。

采薇雾失道，钓鳌风折桅。朔风无重裘，地炉拥寒灰。

两穷相值遇，一笑聊参陪。白日苦无光，暖律何当回。

持此将安归，令人心胆摧。吾闻三神山，缥缈连蓬莱。

沧海正清浮，神仙亦崔嵬。归欤三隽朋，下界空飞埃。
赠道友
陆游（宋代）

零落残碑草棘中，北邙萧瑟又秋风。
旧时忆在鵷行里，几见宣麻拜相公。
曾太夫人职方母初度在即，职方疏请归省不得，乞言为寿 其一
王彦泓（明代）

南天啮指仰曾慈，喜逮曾参禄养时。产玉已成清庙器，将雏先占上林枝。

于今益信无投杼，自古空夸有断机。承命勉摛仁寿颂，南丰门下敢言诗。
三月二十八日枣柏大士生辰六首 其三
释德洪（宋代）

青春径去不小住，天迥游丝增眼寒。想见手提大千界，翛然身现一毛端。

若存情见智山隔，但断攀缘业海乾。面目分明今日是，敢将枣柏荐盘餐。
同年殷佥宪迁居伍松月有赠因和二首 其二
何瑭（明代）

不受尘埃半点侵，谁知城市有山林。鸟啼花落帘栊静，月白风清苑宇深。

酒熟时招邻父饮，诗成閒对细君吟。兴来策杖园中去，万紫千红自讨寻。
上巳
韩维（宋代）

栏干浮波走长桥，琉璃光中虹动摇。
浪头画舸百龙首，鼓声叠叠来塞慓。
我欣禊事得壮观，眼底不顾花飞飘。
劝君酒到莫浪免，一春佳节惟今朝。
题邓弥之白香亭诗稿 其七
许振祎（清代）

同谒征南幕下年，麻源高会最多贤。迂辛短李为欢谑，刻烛摊笺放老颠。

告别又经新岁月，鏖兵重访旧山川。不堪并马城南路，暮雨萧萧绝可怜。
三级泉
白玉蟾（宋代）

缘溪深入桃花坞，紫霞隐隐幽禽语。
九层峭壁划春空，三级鸣泉飞暮雨。
落日衔山红影湿，冷云抱石苍崖古。
激回涧底散冰花，喷上松梢雪飘缕。
点点溅湿嫦娥衣，潭潭下有扶桑府。
朝来似展朝天带，夜半如闻捣药杵。
寒入山骨吼千雷，派出银河轰万鼓。
广寒殿下银蟾飞，水晶宫中玉龙舞。
琼英斧碎非月老，瀑布天成非织女。
初疑鱼鳖谒龙门，复恐星辰会牛渚。
欲寻当下点额蛟，但见天上拖肠鼠。
溶溶浸此一潭霜，滴滴结冻千岁乳。
月照神珠洒翠麟，风吹天粟沾苍虎。
瑶虹界碧翻地轴，铁马盘涡捲天宇。
谷草凝烟色净明，野猿悲露声清苦。
绿苔锁迳阻清游，白鹤凌霄唤冲举。
紫元景曜神府君，仙灵咏其洞天主。
画屏幻出金芙蓉，仙杯琢就石鹦鹉。
当时此地蔡寻真，青鸾一去今何许。
锦阁凭空银海寒，宸书丽天丹凤翥。
竹炉烧起紫旃檀，古琴呜咽鸣中吕。
曲罢萧萧天籁动，长笑一声朝帝所。
题画·秋景
李用（宋代）

秋月扬明辉，芙蓉开朵朵。
卷起水晶帘，明月清风我。
和单君范古意六首·牧
陈著（宋代）

一笛横秋风，渺渺心话长。
勿效汉卜式，得即不为亨。
当如老宁汉，饭歌不为狂。
骅骝正骄腾，万里水草场。
谁知北海上，啮雪对天狼。
中元日观诸道士步虚
殷尧藩（唐代）

玄都开秘箓，白石礼先生。上界秋光净，中元夜气清。

星辰朝帝处，鸾鹤步虚声。玉洞花长发，珠宫月最明。

扫坛天地肃，投简鬼神惊。倘赐刀圭药，还留不死名。
立春祀太乙
晏殊（宋代）

紫毛双节引青童，一片空歌韵晓风。
太昊兹辰授春令，莺旗应在矞云中。
句
刘赞（唐代）

絮花飞起雪漫漫，长得宫娥带笑看。（《柳枝词》，

见《吟窗杂录》）
香山闻杜鹃
王迈（宋代）

云肤似膜千山暝，雨脚如麻四面飞。
游了何曾动归兴，杜鹃故故唤人归。
羊肠河吊古
祁顺（明代）

羊肠之河羊肠坡，山回路转高嵯峨。河中之水有遗恨，触石冲厓生白波。

闻昔蠢苗犯边鄙，封豕长蛇恣吞噬。三军食尽胥沦亡，斗大孤城竟何恃。

元戎率众西南来，威如罴虎声如雷。倒悬欲解一方急，大剪丑类歼渠魁。

柰何将骄师不律，到此仓遑遭覆没。当时积血膏野草，至今白石堆残骨。

山自青青水自流，英雄此恨何时休。古来兵事贵持重，方叔成功有壮犹。
题曹孝娥
赵崇琏（宋代）

孝女方童丱，哀诚动鬼神。父沈迷死所，己不爱其身。

苍桧根泉壤，灵祠食水滨。中郎八个字，恼得老奸人。
颂古五首
释彦岑（宋代）

没踪迹处莫藏身，看来端是眼中尘。
全机打破系驴橛，捧头敲出玉麒麟。
渡江云 为陈柱翁题黄宾虹桂林山水长卷
杨玉衔（清代）

飞仙苍玉佩，御风散落，疏密点漓江。剑从天外倚，剖璧分圭，千里近相望。

沧波残画，仗秋阳、点缀丹黄。怀旧游、吸光餐渌，诗思乱蓬窗。

谁降。年华晼晚，心迹依违，算湘累天放。空坐阅、云涯芳杜，劫海红桑。

羁愁剪断淞江水，梦故山、林桂丛荒。图展对，怡然一叶徜徉。
偕眉叔访李㤅伯民部四鼓出北郭宿缦雅堂 其三
曹寿铭（清代）

促坐忘深宵，言归理孤榜。戌鼓水西门，簖火烟中港。

夹舷瑟沙水，风柯答寒响。回睇所来径，缺月堕林莽。

归卧北郭庐，清梦谢尘鞅。邻钟时一鸣，旋促初暾上。
归途次韵
黄彦平（宋代）

寒食犹须数日间，楚亭才隔几重山。
归时合有桃花否，试擘华笺问曲栏。
昨於发运马御史求海味马已归阙吴正仲忽分饷
梅尧臣（宋代）

前欲淮南求海物，缄书未发报还台。
陆机黄耳何时至，罂品分传事按杯。
赠写真方处士
程洵（宋代）

世久无绝艺，斯人妙丹青。时将好东绢，貌彼神与形。

悠然意象会，转转毛骨生。或濯若春柳，或清如壶冰。

或耸千丈壑，或森武库兵。妍媸有真鉴，抑扬无遁情。

楚相欲谈笑，中郎存典刑。斯人胸次奇，不以艺自名。

逍遥万物閒，非俗仍非僧。游戏于笔端，遂尔造其精。

殊非学可致，要是天与能。待诏集金马，功臣图景灵。

渠当自致此，胡为老沈冥。
徐朝奉诰命下走介赍纳径坂赋成
赵汝腾（宋代）

驿足行都来，手赍诰一轴。发视喜非常，耆儒见褒录。

斯人德无瑕，有子道振玉。陛下自好老，微臣耻干禄。

耕云入山深，钓月玩水绿。一朝朱绂赐，庞眉释袍鹄。

莱衣拜称庆，起舞遍亲族。我在霞洲上，折屐亦越宿。

兹忻赞书至，哦诗遣驺仆。遥知参侍点，论学绍淇澳。
送门生赴省闱
郝天挺（金朝）

青出于蓝青愈青，小年场屋便驰声。未饶徐淑早求举，却笑陆机迟得名。

嗟我再衰空眊氉，喜君初筮已峥嵘。此行占取鳌头稳，平地烟霄属后生。
寒食日归郡舟中作二首 其二
周紫芝（宋代）

世事聊相挽，吾归亦有期。白湖为客久，寒食到家迟。

接屋花仍在，遮门柳自垂。向来歌社里，应著老人嬉。
大龙寺荆公诗石
张侃（宋代）

宰邑归来便老成，岂知诗句是心声。细看野水无人渡，终胜蟠龙守此清。
光孝寺观贯休画罗汉同陈恭尹赋
朱彝尊（清代）

贯休手写一十六罗汉，其二乃在南海诃子林。昔游真迹未得在，念之三十五载萦人心。

白头重作岭南客，故人期我虞翻宅。僧廊乱后花木犹珑璁，蕹菜春生满池碧。

循廊转入精庐深，一幅居然挂东壁。古绡尚白石转青，恰于石罅安疏棂。

一僧俯首力写经，自准以下祇半形。芬陀利花贝多叶，棕榈笔管毛猩猩。

不知金天之西何处得石砚，毋乃昆吾玉切新出硎。

一僧却立侍巾瓶，静如沙鹭翘凉汀。窗镫不剪信明灭，桫椤树底风泠泠。

窗前千岁老猿拱，双臂平叉两肩耸。笋鞋桐帽木叶衣，想在霜浓寒到踵。

精诚能令感金石，何况群生知怖恐。禅月师，流传三绝，画书诗。

诗编巨岳集，书有姜体远本周之史籀秦相斯，未若画品更崛奇。

即如此幅远出意匠表，或疑入定真容仿佛亲在之。

不然调铅杀粉能尔为。诃林僧，神物藉汝能世守。

不在《宣和》旧谱遗迹久云亡，豫章西山云堂院中亦何有。

我欲赚汝去，莫饮我，缸面酒。我欲夺汝归，玉鸦叉，不在手。

世间岂少珊瑚铁网珍珠船，自今贮之伏梁闇槛庶可全。
诗一首
苏庠（宋代）

聊辍清都玉笋班，虎符犹得控荆蛮。已见五溪谈笑了，坐追九辨典刑还。
妙严禅寺
徐似道（宋代）

宿雾酿成三日雨，晓风鏖退一天云。
落花院宇浑无事，闲拂碑尘看断文。
水调歌头（寿陈菊坡枢密卓）
陈著（宋代）

身到紫枢府，一蹴凤池间。何妨到头富贵，却自恋家山。多少名缰利锁，尘满霜髯雪鬓，役役不知还。桃李竞春事，坡菊自清闲。

绿杨边，门径小，似僧关。吟情饮兴相将，二十载优闲。无限功名事业，分付儿孙纵靶，青镜尽朱颜。一语劝公酒，天下达尊三。
武侯祠堂
薛福保（清代）

赤伏余光未肯颓，黄初雄视紫髯雌。一龙中道还寥廓，三马平原脱絷羁。

陈迹总随流水逝，空祠独与大名垂。悠悠已是嬴刘后，一羽云霄渺可思。
奉和族祖紫严翁谩兴十首
汪炎昶（宋代）

九州落编简，愁来得眺望。
古人果有无，名存实全工。
去古日已邈，来期方浩荡。
雪中三忆三首 其一
赵蕃（宋代）

忆我山中竹，长身立崖谷。势重且抢头，谁欤摇蔌蔌。
七弦琴水
吴讷（元代）

虞城枕山麓，七水流如弦。昔人肇嘉名，千古称琴川。

猗余少年肇，结庐住川边。每得琴中趣，不暇丝桐传。

此意常自知，脉脉无与言。
谱乐歌
赵由济（宋代）

悠悠我祖，始于轩辕。
既历高阳，秩秩大猷。
爰自伯益，舜赐皂斿。
中衍仕商，造父御周。
征彼徐方，营营有功。
邑于赵城，大河之东。
建仕晋国，耿光其封。
成宣谕日，畏夏爱冬。
岸贾作难，婴臼立孤。
襄子始大，常山得符。
于赫烈侯，懋建丕图。
肃侯武灵，兆配有虞。
西汉子都，生长河间。
暨于唐末，今族居燕。
卜迁大梁，世系绵绵。
厚德丰功，宜永其传。
中罹多难，西历江沱。
眷焉吾族，丰水居多。
百川有源，众条有柯。
庸修家牒，克俾无讹。
顾及伯仲，忧患更多。
瞻叹古烈，自怜其生。
厥生岂偶，三辰垂精。
德业未进，敢不战兢。
我心伊何，当念于初。
感彼霜露，怆然踌躇。
奉先如在，宗戚相依。
椿台萱草，高堂可娱。
惟忠惟孝，立身有本。
嗟尔后进，朂哉自勉。
万有能销，期道无泯。
温恭朝夕，云胡不谨。
显亲扬名，俾昌俾炽。
善保家声，期于不替。
尚念前人，留心谱系。
受天之庆，爰及苗裔。
十一月五日登岱至对松山
季芝昌（清代）

泰山之龙跨东海，造化钟灵溯真宰。我来眺海复登山，天下奇观此焉在。

朔风几日吹飞沙，简书期促心咨嗟。岱神默祷辄有应，今朝不遣纤尘遮。

初寻红门便腰脚，停舆小憩壶天阁。大夫松岂是秦封，到此方成好丘壑。

冷泉犹泻白琼瑶，仄径刚横红略彴。千盘峭壁对松山，阴吼涛声上巢鹤。

南天门近咫尺耳，西日回看瞬将落，未须供张烦主人，跻顶且教留后约。

兹山卅里高莫高，兹游短晷谁能豪。作诗寄语入山者，未成一篑功徒劳。
春夜过王侍御子梁宅时将按河南得韵二首 其二
谢榛（明代）

送君向河岳，归思渺难堪。回首鸿初北，当歌月正南。

宫云飘祖席，御柳驻征骖。去后听黄鸟，芳菲谁共探。
风入松 冬夜独酌
潘榕（清代）

更阑灯灺坐宵窗。昏月严霜。御寒无计惟倾酒，藉销愁、沉醉壶觞。

助我粗豪剑胆，润他枯瘦诗肠。

百年能有几欢场。身世沧桑。从今理乱休闻问，概抛除、利锁名缰。

甘守清贫淡泊，任教放纵疏狂。
舟泊南湖有怀二首 其一
杨基（明代）

纱衣罗扇一时裁，两两三三作伴来。正是吴中好风景，范家园里杏花开。
简友人二首
陈傅良（宋代）

安眠夜至卯，休吏日加申。
廪稍亦已厚，养痾非隐沦。
恨无封君法，老矣藏其身。
遄归岂不欲，更有宜归人。
长门怨
张乔（唐代）

御泉长绕凤皇楼，自是恩波别处流。闲揲舞衣归未得，夜来砧杵六宫秋。
洪园洗心堂饮中偶成
洪咨夔（宋代）

官事何时了，抽身朱墨丛。
未霜乌桕赤，得日紫薇红。
山势西南缺，湖光左右通。
引将丝竹却，洗耳听松风。
松韶关吊孙松山中丞
杨慎（明代）

京兆推孙宝，郇瑕得智罃。才教烽火静，已见谤书盈。

梦断琼瑰水，魂归贯索城。故山闻笛处，松壑动悲声。
长相思·折花枝
俞彦（明代）

折花枝，恨花枝，准拟花开人共卮，开时人去时。
怕相思，已相思，轮到相思没处辞，眉间露一丝。
早梅
王曾（宋代）

雪压乔林冻欲摧，始知天意欲春回。雪中未问和羹事，且向百花头上开。
偈二十四首 其八
释守卓（宋代）

欲明生死须穷道，一叶落时天下秋。不涉去来常变化，归根得旨但随流。
禅人并化主写真求赞
释正觉（宋代）

老节疏踪，傲雪之松。
真智证理，吟云之龙。
饱丛林而彭亨肚，善知识而隗磊胸。
春成万物兮平等无像，海吞百川兮自然有容。
和诸庵花光十梅颂
王柏（宋代）

推出突栾本相，雨肥叶底清黄。
熟后何曾酸涩，舌根自不寻常。
双鹤
李石（宋代）

积雨催寒早，江湖渺障川。
黄花到十月，白发已三年。
酒尽迟村饷，诗成得昼眠。
低回看双鹤，铩翮欲摩天。
灵芝寺避暑因携茶具汎湖共成十绝
张镃（宋代）

西陵桥下最阴多，花外山明涌黛螺。
开遍酒楼人未上，几声烟断采菱歌。
东湖赠僧子兰（一作题兰上人）
张乔（唐代）

名利了无时，何人暂访师。道情闲外见，心地语来知。

竹落穿窗叶，松寒荫井枝。匡山许同社，愿卜挂帆期。
同齐节初游吴园登四时佳兴楼有怀张史君
黎廷瑞（宋代）

澹澹池中华，离离池上树。
缅怀龙山翁，婆娑此成趣。
相招桃源舟，蹇予莫能赴。
翁今为飞仙，乘云还帝所。
归燕随秋风，翠楼渺烟雾。
会面良独难，知心那复遇。
空余千岁怀，冷落香碧句。
平原若为绣，钟子安可铸。
萧萧众芳尽，冉冉流年度。
浮生欲如何，三叹出门去。
山蔬
释文珦（宋代）

山蔬有真味，肉食者不知。
老我於空林，自爱园中葵。
种莳举有法，采撷初无时。
置之折脚铛，燎以枯松枝。
芼之以姜桂，是乃性所宜。
嗜此心成癖，自觉甘始饴。
既足果吾腹，何用五鼎为。
众欲不干虑，出处常委蛇。
笑傲泉石间，万象皆吾诗。
我已自忘我，人知我为谁。
胡笳十八拍 第三拍
李纲（宋代）

千乘万骑出咸阳，百官跣足随天王。翠华摇摇行复止，黄尘暗天道路长。

金盘玉箸无消息，色难腥腐餐风香。晚将末契托年少，遂令再往之计堕渺茫。
闻裴李二舍人拜纶阁
白居易（唐代）

凤池后面新秋月，龙阙前头薄暮山。
咏雨
李世民（唐代）

罩云飘远岫，喷雨泛长河。
低飞昏岭腹，斜足洒岩阿。
泫丛珠缔叶，起溜镜图波。
濛柳添丝密，含吹织空罗。
河浑浑（并序）
黄哲（元代）

河浑浑，发昆仑。
度沙碛，经中原，喷薄砥柱排龙门，环嵩绝华熊虎奔。
君不闻汉家博望初寻源，扬旌远涉西塞垣。
穷探幽讨事奇绝，云是天津银潢之所接。
葱岭三时积雪消，流沙万派从东决。
东州沃壤徐豫之墟，怀山襄陵赤子为鱼。
夕没巨野，朝涵孟诸，茫茫下邑皆沉污。
民不粒食，乡无庐桑，畦忽变葭，苇泽麦垅尽化鼋鼍居。
宫中圣人方旰食，群公夙夜忧旷职。
星郎又乘博望槎，西去盟津求禹迹。
始闻古道行千艘，一朝转徙才容徙。
奔冲倏忽骇神怪，浅不浮沤深没篙。
我上梁山望曹濮，长叹沧桑变陵谷。
万人举锸功莫施，犹拟宣防再兴筑。
宣防汉武威，曷若尧无为？洪波阅九载，端拱垂裳衣。
玄圭锡夏后，安得辞胼胝。
龙门一疏凿，亘古功巍巍。
巍巍功可成，河水浑复清。
偈颂八十七首 其三十七
释慧开（宋代）

参禅要真实，直造无疑地。闻非未必非，说是未必是。

黄龙设三关，曹洞列五位。坐断主人公，且不落第二。
陇东西二首
王安石（宋代）

陇东流水向东流，不肯相随过陇头。
祗有月明西海上，伴人征戍替人愁。
菩萨蛮
周紫芝（宋代）

翠蛾懒画妆痕浅。香肌得酒花柔软。粉汗湿吴绫。玉钗敲枕棱。

鬓丝云御腻。罗带还重系。含笑出房栊。羞随脸上红。
李工部挽歌三首
张说（唐代）

锦帐为郎日，金门待诏时。杨宫先上赋，柏殿几连诗。

瞬息琴歌断，凄凉箫挽悲。那堪霸陵岸，回首望京师。

宅兆西陵上，平生雅志从。城临丹阙近，山望白云重。

会葬知元伯，看碑识蔡邕。无由接神理，挥涕向青松。

常时好宾客，永日对弦歌。是日归泉下，伤心无奈何。

墓庭人已散，祭处鸟来过。碑石生苔藓，荣名岂复多。
南邻黄山人招饮
庞尚鹏（明代）

云里高山似鹿门，千家鸡犬共江村。庭留四壁堆禾黍，箧束残编遗子孙。

头白肯论生计拙，眼青犹喜故交存。年来伏腊频相过，愿给河东酒百尊。
续铁炉步志寄平江太守
释居简（宋代）

惟虚不竞实，薄俗崇虚名。岂其乡来实，虚课今日成。

因依铁炉步，自昔闻题评。橐籥废已久，百鍊馀晶晶。

大而函牛鼎，小而割鸡刃。刀也玉如泥，锥也囊脱颖。

箕裘既失绪，族属庸振领。区区欲就铸，水浒方接轸。

譬彼赵善战，奢抗狼虎秦。括也读父书，言外欠发明。

奢死括驾赵，两眼空无人。全提四十万，一窖埋长平。

括固不足道，谬甚用括者。用名弗核实，铸错败良冶。

曩时阖闾城，呻吟满四野。忽闻襦裤歌，一日变风雅。
齐天乐（白酒自酌有感）
吴文英（宋代）

芙蓉心上三更露，茸香漱泉玉井。自洗银舟，徐开素酌，月落空杯无影。庭阴未暝。度一曲新蝉，韵秋堪听。瘦骨侵冰，怕惊纹簟夜深冷。

当时湖上载酒，翠云开处共，雪面波镜。万感琼浆，千茎鬓雪，烟锁蓝桥花径。留连暮景。但偷觅孤欢，强宽秋兴。醉倚修篁，晚风吹半醒。
重叠金（冬）
黄升（宋代）

南山未解松梢雪。西山已挂梅梢月。说似玉林人。人间无此清。

此身元是客。小住娱今夕。拍手凭阑干。霜风吹鬓寒。
读蔡中郎传
周紫芝（宋代）

人生无先知，颇欲邀后福。自言苟依违，安得有颠覆。

伯喈英伟资，高义甚敦笃。不为左回天，辄作流水曲。

立朝有公言，谁能保家族。朝奏皂囊封，暮就洛阳狱。

晚节不自守，一跌变前躅。起依千里草，九徙如转轴。

卓死固已久，安得复嚬蹙。琴中知杀气，此理反未烛。

陋哉王司徒，避谤私欲戮。公忠信安在，志操等流俗。

何能起颓纲，此辈真碌碌。
过马嵬
李益（唐代）

汉将如云不直言，寇来翻罪绮罗恩。

托君休洗莲花血，留记千年妾泪痕。
返察矶回望九华
董嗣杲（宋代）

日落返察矶，无地可卓筇。
回首池阳山，九朵金芙蓉。
溪流出港急，树色收云封。
行客快两目，欲游悔无从。
依依此时心，维舟当要冲。
山游形梦寐，梦觉听遥钟。
应有神仙居，隔此江水重。
移棹近荻港，月出霜华浓。
杨白花
柳如是（明代）

杨花飞去泪沾臆，扬花飞来意还息。可怜杨柳花，忍思入南家。

杨花去时心不难，南家结子何时还？杨白花，不恨飞士入闺闼，但恨杨花初拾时。

不抱杨花凤窠里，却爱含情多结子。愿得有力知春风，杨花朝去暮复离。
辛酉大雪戏成十诗以千山鸟飞绝万径人踪灭为韵 其三
周麟之（宋代）

松桂亦华颠，瓦石背玉表。造物不作难，夜半月出皎。

书窗互照映，瓮牖惊易晓。举头忽弥望，万里绝飞鸟。
为或人赋
文天祥（宋代）

悠悠成败百年中，笑看柯山局未终。
金马胜游成旧雨，铜驼遗恨付西风。
黑头尔自夸江总，冷齿人能说褚公。
龙首黄扉真一梦，梦回何面见江东。
大礼庆成
宋庠（宋代）

帝揆三微历，郊严七里坛。
对修清庙飨，来接上神欢，
阊阖开金狄，鉤陈扈玉銮。
轩游葩盖密，汉兆紫营宽。
电策千驺躍，云柯万戟攒。
清尘风命伯，占表日名官。
瑞羽丛斋邸，仙琼饮露盘。
启毛牲辨栗，啐爵醑浮兰。
合乐迎天籁，高烟破夕寒。
六飞回左御，双阙敞南端。
雍鹭翔宾绂，星鸡集赦竿。
即时恩作解，先此化胜残。
善颂康衢溢，鸿名宝牒刊。
贡图包禹计，王丛咏豳难。
户有更钱复，朝无赏印刓。
史臣叨从祀，宣美愧濡翰。
中秋日泛湖杂诗 其十七
邹浩（宋代）

兴尽归来潩水边，翠阴亭上奏繁弦。龙媒耳接新声惯，驻足西风不受鞭。
送郑野臣移家桂林
释今无（明代）

阳羡难求负郭田，移家西入九嶷天。寒江自发孤帆雨，壮气全收大漠烟。

灌水桔槔机独转，谙时文字法堪传。送君无限劳人意，极目飞鸿何处边。
雪中登净远亭四首
杨万里（宋代）

壕水深清一镜如，天倾瑶屑打成酥。
琉璃缸面熬琼粥，酿出珠宫白玉腴。
句
黄彻（宋代）

江干食息呼扶老，木末攀缘讶宛童。
题方朔蟠桃图二首 其一
卢龙云（明代）

翩翩笙鹤下瑶池，太一坛前侍宴时。自诧蟠桃经几熟，不妨分惠与邻儿。
游万石岩
郁永河（清代）

何年月黑风狂夜，吹落㟏岈覆一溪。诗里未经摩诘画，袖中难倩米颠携。

云流石罅疑天近，瀑溅衣裙识洞低。盘礡不知春日永，欲寻归路几番迷。
吾庵
蔡肇（宋代）

怜吾居处似东屯，草棘荒凉郭里村。
明月有情先入户，青山无里独当门。
未能种秫五十亩，且为栽桃二百根。
不学灵云觅知解，花时相唤倒余尊。
赠弟季式诗
高昂（南北朝）

怜君忆君停欲死，天上人间无可比。走马海边射游鹿，偏坐石上弹鸣雉。

昔时方伯愿三公，今日司徒羡刺史。
别无锡南禅莲老
曹勋（宋代）

生平罹百忧，老来始一欣。
得履方外趣，不涉卷内闻。
留锡憩福方，禅悦志所勤。
日款乡关旧，俱叹鸿鹄分。
偶同窗雨，永怀九仙云。
好持洞下香，法界期普薰。
送辛著作罢荣河
张舜民（宋代）

常笑三闾老大夫，枉将憔悴付江鱼。
为儒须较身名重，入仕先将喜愠除。
莫顾他门堪炙手，且教我腹可回车。
此行愧乏琼瑶赠，聊比诗人一束刍。
秋晚杂兴
方一夔（宋代）

暂凭高处豁双明，独上谯楼倚晚晴。烟岫齐纨千万叠，落梅羌管两三声。

秋风世路客凄楚，流水年光独老成。吟兴未如归兴切，萧萧落叶满山城。
青莲池上客 本名青玉案 赠乌林答德润
王丹桂（金朝）

而今既悟尘劳苦。已是身遭遇。屏弃浮华宜朴素。常怀柔弱，莫屏贪妒。言行须相副。闲中不起闲思虑。自得玄中妙玄趣。营养三田无旦暮。阴消阳长，气凝丹结，方称全真侣。
雨夜叹
陆游（宋代）

秋雨何曾住一滴，老夫危坐欲三更。
开元贞观事谁问？温洛荣河麈未清。
丰年犹有饿死虑，破屋自爱读书声。
刺经作制岂不美，无奈人间痛哭生！
离蕲阳守风林皇方虑风壮晚未知所止俄顷风息
张耒（宋代）

老怕风波见辄惊，赖逢谈笑慰危情。
纵观云岭屏风合，坐见江涛镜面平。
淹速人生难预计，险夷世路不须营。
尘埃老作东州守，得得扁舟作此行。
南园步月
刘汲（宋代）

云横树外山，树映山巅月。微风拂寒枝，疏光散清樾。

幽欢难相遇，此景安可忽。从来山水心，不为尘埃没。
吊故礼部韦员外序
郑谷（唐代）

腊雪初晴花举杯，便期携手上春台。高情唯怕酒不满，

长逝可春花正开。晓奠莺啼残漏在，风帏燕觅旧巢来。

杜陵芳草年年绿，醉魄吟魂无复回。
秋溪
沈说（宋代）

迎月步秋溪，芦长与树齐。
水光连汉近，夜气压山低。
岸隔呼渔渡，林疏见鸟栖。
酒微风力劲，归袖冷凄凄。
蒲州八咏 其三 舜殿薰风
段成己（金朝）

烦暑人閒不可支，暂来陊殿独委蛇。南风一拂清如水，犹似当年解愠时。
游郭希吕石洞二十咏·石井
刘过（宋代）

银床绕周遭，一规寒浸水。
试敲拄杖看，恐触蛟龙起。
禦儿庙
许相卿（明代）

霁色秋移舫，晴云午过坛。广川浮野动，深樾到门寒。

麟阁心空在，鹩枝迹已安。高谈入挥麈，返棹见归翰。
寄龙泉长老岱宗兼简白云禅师
谢肃（明代）

招提城里俯崔嵬，金策争看步绿苔。龙影晓随崖雨过，鲸音夜送海潮来。

茶烟飏鬓欹禅榻，莲社违盟把酒杯。早晚相寻白云老，雄文奇句与同裁。
送重庆聂震指挥
徐溥（明代）

英武堂堂正妙龄，笑分铜虎出神京。旌旂影动巴江道，笳鼓声神蜀将城。

楼橹春晴花气重，储胥夜静月华明。方今选将须才杰，好展胸中百万兵。
与诸子游隐山六洞
李宗瀚（清代）

瑶篸攒列外，一丘如敦覆。外貌不炫奇，百怪在其腹。

佳游挈几辈，微雨涤时燠。闲随西郊云，并入丹霞谷。

阴森日色敛，古像{纟元}肃。先生矫犹龙，厥德贵潜伏。

岂爱此山名，遂驻东来躅。石琴閟余响，玉子冷残局。

水流花自开，飞出白蝙蝠。年来慕仙隐，弥复恋幽筑。

我祖葺亭宇，童时游钓熟。题诗遍苍崖，而此遗不录。

山灵得毋笑，厌鸡爱野鹜。溪月自古今，吾宗句可续。
和副枢蔡谏议赠副枢吴谏议谢惠新宅杂花之什
文彦博（宋代）

百卉千花淑景新，主人吟啸惜芳辰。依依绿减随堤色，灼灼红移洛浦春。

已爱清香飘宴席，更分秾艳与交亲。邹阳本是梁园客，醉赏犹思濉水滨。
代人上郑相生日三首 其一 寿星
张纲（宋代）

瑞雾祥烟满绛霄，诏开黄阁宴生朝。钧天合奏御香满，百辟紫生初散朝。

流花宝爵传宣劝，欢声自逐和风转。四方争献寿星图，祝公千岁身长健。

画手丹青妙入神，煌煌列宿能写真。貂冠玉带画中见，便是凌烟阁上人。

伟哉风骨神仙裔，主张寿禄来尘世。不须更占南极星，看取老人朝玉帝。
金坛郊外
俞德邻（宋代）

散屧过平堤，前村雨一犁。草荒翁仲立，树密鹧鸪啼。

野色连天远，溪光隔岸迷。干戈犹未息，何处足幽栖。
试院中秋效诸进士作月涌大江流
喻良能（宋代）

团月临清夜，平分一半秋。
轮侵斜汉迥，色涌大江流。
皎皎惊飞鹊，亭亭喘卧牛。
一川寒练静，十顷素光浮。
碎彩通袁渚，余辉谢庾楼。
翻思杜陵老，岸草泊樯舟。
题画葡萄卷后
子温（元代）

明月清风宗炳社，夕阳秋色庾公楼。修心未到无心地，万种千般逐水流。
摊声浣溪沙（吴兴僧舍竹下与王明之饮）
毛滂（宋代）

雨色流香绕坐中。映阶疏竹一丛丛。不奈晚来萧瑟意，子猷风。

潋滟满倾金凿落，淋漓从湿绣芙蓉。吸尽百川天上去，看长虹。
渡荆江
孔贞瑄（清代）

欲渡烧鸡浦，轻舟凌晓开。波从白帝下，人自夜郎回。

两岸浮烟动，中流急雨来。江陵形胜古，残垒近城隈。
秋思十首 其四
李纲（宋代）

露下秋草衰，蒹葭亦苍苍。森然岩中桂，十里飘天香。

深林静杳冥，无人自芬芳。采掇满禅室，闲中气味长。
吴园杂咏十九首 其十一 四并台
彭汝砺（宋代）

时将景共好，物与心相投。旷览尽万物，分明一浮沤。

此台无不并，乐只台上游。
朝饥食齑面甚美戏作二首 其二
陆游（宋代）

一杯齑馎饦，手自芼油葱。天上苏陀供，悬知未易同。
偶与客饮孔常父见访方设席延请忽上马驰去已
苏轼（宋代）

扬雄他文不皆奇，独称观瓶居井眉。
酒客法士两小儿，陈遵张竦曾何知。
主人有酒君独醉，蟹螯何不左手持。
岂复见吾横气机，遣人追君君绝驰，尽力去花君自痴。
醍醐与酒同一卮，请君更问文殊师。
和裴迪登蜀州东亭送客逢早梅相忆见寄
杜甫（唐代）

东阁官梅动诗兴，还如何逊在扬州。
此时对雪遥相忆，送客逢春可自由？
幸不折来伤岁暮，若为看去乱乡愁。
江边一树垂垂发，朝夕催人自白头。
挹泉亭
赵崇信（明代）

旧游随处足堪誇，两度飞来兴转嘉。捣药老僧忘入定，吠泉仙犬祇眠花。

洞岩几处风烟古，楼阁诸天薜荔斜。一水红尘填不满，千秋长泛利名槎。
示君时弟
彭汝砺（宋代）

天寒云不散，泱漭路犹迷。乌雀饱栖屋，苍鹰饥啄泥。

乐耕莘氏媵，敬馌冀人妻。山色碧千仞，愿同君子跻。
题岘坡书院
郑会（宋代）

羊公碑字晋苔昏，中有襄人古泪痕。
忆作风烟涨尘土，自今日月照乾坤。
维瓯有客伤前哲，以岘名坡续后昆。
且莫掀客看凫白，为君王洗汉江浑。
咏鸟鎗
玄烨（清代）

由来火具三皇始，后世方兴欲广威。未尽响声先雁落，已腾烟处带禽归。

海洋扫却鲸鱼浪，漠北清尘解铁衣。
燕城读史
罗公升（宋代）

敖仓转粟走天下，山积云委加蒿蓬。
子孙粒粟不到日，留与楚汉争英雄。
建炎己酉十二月五日避乱鸽湖山十绝句 其五
王庭圭（宋代）

奇峰削出青莲萼，远溜萦回碧玉环。气接混茫藏句法，不知谁与破天悭。
次韵李久善近诗四首
郭印（宋代）

凛凛宸居壮，胡为杀气昏。
奸臣由一辙，乱政出多门。
天命何曾改，朝纲本自荐。
嗣皇真有志，反手定乾坤。
题云华御室
连希元（宋代）

洞天东去号云华，便是仙人旧隐家。
堪笑伪刘真俗骨，却将泥土葬丹砂。
离辰州二首 其一
王庭圭（宋代）

逐客休嗟行路难，归鸿心在杳冥间。初惊草尾千重浪，险渡湖头十八滩。
扬州次梅村师韵
王抃（清代）

牙门置酒宴公卿，锦纛雕鞍命北征。缚裤健儿谁转战，借筹策士总虚名。

百年洛蜀关时运，六代烟花兆甲兵。击楫中流无限恨，夜阑欹枕听江声。
重阳侍老人饮
陈文蔚（宋代）

九十慈亲鬓发播，今年菊早去年花。
一尊细说重阳事，似此清欢有几家。
题谟上人碧梧山房
谢晋（明代）

一院清阴仅亩馀，碧幢高映小禅居。疏花暗堕疑香雪，密叶轻翻讶贝书。

雨滴秋声寒砌近，月分凉影夜窗虚。枝间栖凤休惊起，正是山僧入定初。
惆怅词
陈维崧（清代）

三鼓出门乌夜飞，
五更还家星宿希
水晶楼角几时暖？
独坐待君归不归？
柳梢青
杨无咎（宋代）

江月轩中。拍堤新涨，绕院薰风。深注瑶觞，低歌金缕，声在晴空。

新词尽索无穷。断酩酊、衰颜为红。愿得年年，繁枝子满，绿叶阴浓。
夜听步虚
方干（唐代）

寂寂永宫里，天师朝礼声。步虚闻一曲，浑欲到三清。

瑞草秋风起，仙阶夜月明。多年远尘意，此地欲铺平。
送侯参谋赴河中幕（侯继时从王谔辟）
韩愈（唐代）

忆昔初及第，各以少年称。君颐始生须，我齿清如冰。

尔时心气壮，百事谓己能。一别讵几何，忽如隔晨兴。

我齿豁可鄙，君颜老可憎。相逢风尘中，相视迭嗟矜。

幸同学省官，末路再得朋。东司绝教授，游宴以为恒。

秋渔荫密树，夜博然明灯。雪径抵樵叟，风廊折谈僧。

陆浑桃花间，有汤沸如烝.三月崧少步，踯躅红千层。

洲沙厌晚坐，岭壁穷晨升。沈冥不计日，为乐不可胜。

迁满一已异，乖离坐难凭。行行事结束，人马何蹻腾。

感激生胆勇，从军岂尝曾。洸洸司徒公，天子爪与肱。

提师十万馀，四海钦风棱。河北兵未进，蔡州帅新薨。

曷不请扫除，活彼黎与烝.鄙夫诚怯弱，受恩愧徒弘。

犹思脱儒冠，弃死取先登。又欲面言事，上书求诏征。

侵官固非是，妄作谴可惩。惟当待责免，耕劚归沟塍。

今君得所附，势若脱鞲鹰。檄笔无与让，幕谋识其膺。

收绩开史牒，翰飞逐溟鹏。男儿贵立事，流景不可乘。

岁老阴沴作，云颓雪翻崩。别袖拂洛水，征车转崤陵。

勤勤酒不进，勉勉恨已仍。送君出门归，愁肠若牵绳。

默坐念语笑，痴如遇寒蝇。策马谁可适，晤言谁为应。

席尘惜不扫，残尊对空凝。信知后会时，日月屡环縆.

生期理行役，欢绪绝难承。寄书惟在频，无吝简与缯。
按视沙苑
李复（宋代）

南濒清渭北洛水，寒沙东西横百里。
中条太华塞秦关，众川无归皆潴此。
地维忽断两山高，帝罚罔功五丁死。
波飞波激走东溟，积雪回汀拥都鄙。
坡陀起伏接城门，荐草甘泉国马屯。
云昏雾暗天驷下，星宫夜失房宿尊。
骅骝骐骥种各有，一一六印官字存。
开元籍马七十万，监苑旧政宜讨论。
过都历块汗流血，朝刷幽并暮楚越。
天边不从銮辂行，岁久空老狐狟窟。
去年驹生风雨腥，戴角肉鬣自有鳞。
厩人见怪弃于野，腾入渭水方知神。
潼关
钱孟钿（清代）

潼关天险郁嵯峨，天外三峰俯大河。六国笙歌明月在，五陵冠剑夕阳多。

时来杰士能扪虱，事去将军竟倒戈。终古丸泥凭善守，英雄成败感如何。
布袋赞 其三
释绍昙（宋代）

杖挑布袋，冷笑訚訚。肚皮无窖，眼里无筋，走长汀等个人。

败阙了也，贼精贼精。
和左卫武仓曹卫中对雨创韵赠右卫李骑曹
孙逖（唐代）

林父同官意，宣尼久敬交。文场刊玉篆，武事掌金铙。

道合宜连刊，时清岂系匏。克勤居簿领，多暇屏讙譊.

美酒怀公宴，玄谈俟客嘲。薄云生北阙，飞雨自西郊。

院暑便清旷，庭芜觉渐苞。高门关讵闭，逸韵柱难胶。

枳棘鸾无叹，椅梧凤必巢。忽闻徵并作，观海愧堂坳。
济源寒食
孟郊（唐代）

风巢袅袅春鸦鸦，无子老人仰面嗟。

柳弓苇箭觑不见，高红远绿劳相遮。

女婵童子黄短短，耳中闻人惜春晚。

逃蜂匿蝶踏地来，抛却斋糜一瓷碗。

一日踏春一百回，朝朝没脚走芳埃。

饥童饿马扫花喂，向晚饮溪三两杯。

莓苔井上空相忆，辘轳索断无消息。

酒人皆倚春发绿，病叟独藏秋发白。

长安落花飞上天，南风引至三殿前。

可怜春物亦朝谒，唯我孤吟渭水边。

枋口花间掣手归，嵩阳为我留红晖。

可怜踯躅千万尺，柱地柱天疑欲飞。

蜜蜂为主各磨牙，咬尽村中万木花。

君家瓮瓮今应满，五色冬笼甚可夸。
初伏后偶书呈抑之
白子仪（宋代）

炎天三伏经初伏，火烈石焚疑此时。钩带已逢瓜入座，扶疏还爱树成帷。

良田广宅富家事，万壑千岩逋客期。顾念宿心俱未适，但惭种种鬓垂丝。
胡公郡君李氏挽词 其一
邹浩（宋代）

先别人间去，由来天意微。初心在偕老，此日遽同归。

镜掩孤鸾舞，津藏双剑飞。空存锦囊诰，依旧照霞衣。
和汪正夫梅
郑獬（宋代）

流俗休教见美才，不如长入醉乡来。
江南蚤是多风雨，莫向花前唱落梅。
庚辰春疥西峰壁
赵时韶（宋代）

三五年时折桂来，也曾班底戴花回。
而今四十还流落，却被人呼老秀才。
方处士玄英祠留题 其二
张萱（明代）

桐江东去是通津，共把奚囊贮陌尘。却叹长安车满载，总输千古属閒人。
金人捧露盘 午日同父作
张瑛（唐代）

不觉是，天中节，日融融。小窗似锦石榴红。兰汤沐罢，灵符高挂锦西东。

绿阴院落，闲游戏、两袖生风。笑儿曹，争艾虎，看女伴，斗花丛。

开绮席、术酒馨醲。一觞一咏，胜如歌舞玉楼中。随时节、即便成佳境，何必仙宫。
藻侄比课五言诗，已有意趣，老怀甚喜，因吟
范成大（宋代）

绳倚扶枵骨，蒲团阁瘁肤
事疑偿业债，形类窘办拘。
空劫真常体，浮生幻化躯。
个中元不二，无语对文殊。
边思
刘沧（唐代）

汉将边方背辘轳，受降城北是单于。黄河晚冻雪风急，

野火远单山木枯。偷号甲兵冲塞色，衔枚战马踏寒芜。

蛾眉一没空留怨，青冢月明啼夜乌。
二十七日同伯皋宿真隐二十八日寒食观昌甫诗恭叔所题山观中两树辛夷花甚大道士抚琴试新茗
韩淲（宋代）

风日明寒食，古观辛夷花。冉冉山势转，寂寂溪流斜。

摩挲旧题山，故人天之涯。尚馀子皋子，与我同咨嗟。

素抱安用摅，清弹啜新茶。
咏舞
萧德言（唐代）

低身锵玉佩，举袖拂罗衣。对檐疑燕起，映雪似花飞。
再分韵得花字
陈造（宋代）

春工几时来天涯，人间指顾成豪华。
未叹丹杏无馀葩，能事已到桃李花。
东园地胜宾尽嘉，尘边霏屑杯中霞。
将坛令下手一叉，阵势欻变常山蛇。
眉颦肩耸静不哗，诗成笑语还纷拿。
吾侪此乐世莫加，聚蚊金谷何足夸。
但恐儿辈摇齿牙，法士亦复工疵瑕。
君且休矣吾还家，况复高柳翻倦鸦。
径催紫衣巾小车，我亦款段随挥檛。
戏简朱公武刘邦直田子平五首
黄庭坚（宋代）

不趋吏部曹中版，且鱠高沙湖里鱼。
虽无季子六国印，要读田郎万卷书。
南华具素饭烹茶诗
朱翌（宋代）

颇有客仓卒，初无具咄嗟。
家贫难办素，人众不烹茶。
此老来修供，兹辰并拜嘉。
小船横一笛，风引入荷花。
题鹤林寺
綦毋潜（唐代）

道林隐形胜，向背临层霄。松覆山殿冷，花藏谿路遥。

珊珊宝幡挂，焰焰明灯烧。迟日半空谷，春风连上潮。

少凭水木兴，暂令身心调。愿谢携手客，兹山禅诵饶。
太师汪焕章社日劝农余出湖曲 其二
葛绍体（宋代）

春劝老农誇岁岁，晚飞新燕贺年年。鉴湖一棹烟波客，燕舞农歌伴醉眠。
题淮阴侯庙十首
邵雍（宋代）

汉家基定议功勋，异姓封王有五人。
不似淮阴最雄杰，敢教根固以生秦。
还都有感
宋祁（宋代）

去国已十载，召还今见收。
初无颍川最，真忝茂陵求。
物色多新识，寒温减旧游。
宫毫与尘晦，省树向人秋。
奏乏三千敏，恩难万一酬。
重寻紫荷橐，却侍翠云裘。
建礼文书少，汤官饼饵优。
屏营趋虎殿，子细认奎鉤。
晚节诚知止，吾生况若浮。
身来虽魏阙，病免合沧洲。
浅醉贻樽耻，衰容作鉴羞。
归年非雁后，破月是刀头。
依圣谗方弭，逃阴景自休。
乞骸从此近，终计返林丘。
宣州城外泊
李昱（明代）

宣州城外泊，古树已栖鸦。客路三千里，人烟八九家。

炉煨霜后栗，瓶煮雨前茶。深夜延清话，惟频剪烛花。
大丞相益国周公访予於碧瑶洞天，刘敏叔写以
杨万里（宋代）

平叔曾过魏秀才，何如老子致元台。
苍松翠竹青苔迳，也不傅呼宰相来。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其一
宗臣（明代）

客子骑明月，主人开石屋。银河即尔家，岂待成都卜。
送吴谨侯同馆谪广文还里作歌
严沆（清代）

击筑且斟燕市酒，浮云富贵吾何有。岩前碧树吐朱华，天上白衣幻苍狗。

风翻易水横素波，送别聊为《暇豫歌》。松皮屈铁老山雪，鹏翮击浪凌溟河。

矕龙吐凤留华省，授经博士官偏冷。梦回辇道记鸣珂，坐听辘轳初转井。

西风冥冥吹白沙，尊前细雨开檐花。杜老乍簪青琐笔，郑虔本爱赤城霞。

夺我凤凰池，未妨彭泽醉，兴来拄笏西山翠。自有哀吟动鬼神，长将诗卷留天地。

不知璧水况金门，见说移官亦主恩。但看卧坦边韶腹，有日槎回博望源。
送薛秀才游河中兼投任郎中留后
无可（唐代）

诗古赋纵横，令人畏后生。驾言游禹迹，知己在蒲城。

日射云烟散，风吹草木荣。孤吟临寇境，莫问请长缨。
送归使绝句七首
罗公升（宋代）

梁楚连天阔，江湖接海浮。
故人相忆夜，风雨定何州。
复过打班
陈诚（明代）

万丈阴崖一径遥，马行人度不胜劳。
峰连剑阁迷云栈，水注银河喷雪涛。
路远长安红日近，地卑朔漠碧天高。
东归若问西游处，六月严霜冻客袍。
谢履道天麻
沈辽（宋代）

仙客饵赤箭，其根乃天麻。延年不复老，飞身混烟霞。

文升蚤得道，山下多灵芽。世士所购求，金玉如泥沙。

吾昔负羸疾，衰龄畏风邪。筋骨困连卷，跳偏竟何嗟。

履道知我欲，囊封寄山家。呼奴为煮食，惜已鬓毛华。
感怀
宋祁（宋代）

俯首周南泪未干，惊开鱼素得双盘。
心随月树乌三匝，病费仙山药一丸。
久许横经陪阙里，更忧举步学邯郸。
髀销衣缓风波苦，鸿陆归飞燕厦宽。
赠棋翁挟二童皆高弈
姚勉（宋代）

蓬莱阆风白云乡，琼楼玉馆相低昂。
蟠桃影滴仙露湿，壶天昼日和春长。
老仙鬓眉白于雪，双侍女仙冰玉洁。
龙牙棋子琅玕盘，消遣洞中閒日月。
乘风来戏尘凡中，皓鹄骖以双鸾红。
女仙似是王屋妇，老仙似是商山翁。
一声飞雹枰中落，应手钧天仙乐作。
环看侧睨惊相呀，尽是人间未曾着。
人间事变如云轮，面势更改番番新。
抚枰不是少奇着，往往当局多迷人。
五老峰前白鹤址，昼眠扃门日清美。
棋声流水古松间，忽然闻之雪堂喜。
雪堂欲学竟不能，不如旁观眼自明。
马鞍听朽柯听烂，局中有路能长生。
永遇乐（五日）
周紫芝（宋代）

槐幄如云，燕泥犹湿，雨余清暑。细草摇风，小荷擎雨，时节还端午。碧罗窗底，依稀记得，闲系翠丝烟缕。到如今、前欢如梦，还对彩绥条无语。

榴花半吐，金刀犹在，往事更堪重数。艾虎钗头，菖蒲酒里，旧约浑无据。轻衫如雾，玉肌似削，人在画楼深处。想灵符、无人共带，翠眉暗聚。
隋四主
郭之奇（明代）

六茹秉政假黄钺，身骑虎背噬黑獭。龙首山头玄象昭，朱雀门前王气剟。

江东三百中原合，曙星一旦光天豁。南北从兹定一尊，周灭陈倾难再割。

兼国依稀嬴政齐，传家亦与亡胡埒。诗书毁弃独刑名，密网严科那许脱。

杀人庭殿法奚为，囚子东宫根自拨。大事何堪付畜生，八荒已任阿摩挞。

侈心逸志日悠悠，春渠秋海时活活。普天同怨尽予仇，御衣溅血谁相抹。

为侗为侑总虚名，布席礼佛空哀怛。我闻以力服人者，前秦后隋同衣钵。

虐我繇来必众仇，殴民岂得逃天夺。古往今来共一轮，此兴彼丧休嗟咄。
临高
王元粹（金朝）

客子临高秋思生，碧山无际暮云横。但看八月草木落，未见中原尘坌清。

流景暗徂人易老，故园何在梦频惊。尊中有物同谁尽，正要相看醉胆倾。
偈颂七十八首
释正觉（宋代）

赵州道有，赵州道无。
狗子佛性，天下分疏。
面赤不如语直，心真莫怪言粗。
七百甲子老禅伯，驴粪逢人换眼珠。
登鳌背山塔
查礼（清代）

峨峨鳌背山，突兀江心峙。浮图插其巅，直向云霄起。

放舟泊山根，黛色落秋水。磴道盘巉岩，天风忽可倚。

独立斤流中，孤标瘴烟里。惊涛撼不动，鳌足入地底，俯听猿啸哀，低看飞鸟止。

遥睇壶城閒，苍茫暮色紫。旋转碍云过，望望穷千里。

巍然南天南，万古青无已。
寄耀州毕九
李之仪（宋代）

造物于粟终何功，寓形宇宙一粟同。由粟而形则可物，自形而粟如飘风。

粟初与子未束发，长粟一岁今皆翁。间关世故忧愁集，悔不相向但盲聋。

迩来梦寐亦惊噩，无异船鼓挝鼕鼕。逢场作戏固聊尔，随缘应责畴能充。

边城氛埃蔽天赤，春物岂暇寻青红。颇知别乘甚相得，共玩双翠临雕笼。

酒阑起舞屡脱帽，笑指落月如悬铜。何当容粟作鼎足，未易归马催匆匆。
蝶恋花·伊人
曾廉（清代）

夜雨焦窗灯一炷。不悔孤居，只悔琼筵遇。当日无言心已许。

人悔解佩茫无绪。

扬子江边回棹处。芦笋初生，又见飞芦絮。芦絮漫天何处去。

伊人只隔江干树。
书事十绝
曾惇（宋代）

村村准拟十分禾，老稚扶携笑且歌。
租税况今黄纸放，阳城元自拙催科。
江村
张乔（唐代）

贫游无定踪，乡信转难逢。寒渚暮烟阔，去帆归思重。

潮平低戌火，木落远山钟。况是渔家宿，疏篱响夜舂。
酬罗道济黄任道见寄
范纯仁（宋代）

明时频得罪，出处愧朝行。音问通犹懒，赓酬况敢望。

诸公怜旧物，迁客惯他乡。怀抱随新月，遥依紫塞旁。
绿萼梅 其一
苏泂（宋代）

弃得丹成卸羽衣，更餐日彩弄晨曦。九疑魂断归无计，自倚湘筠醉几时。